
În epoca „redeșteptării naționale”, Bucovina a cunoscut importante 
schimbări, în parte determinate de schimbarea locului Imperiului 
Habsburgic în cadrul „concertului european”, dar și datorită diversificării 
și multiplicării eforturilor mișcării de emancipare naţională a românilor. 
In principal asistăm la intensificarea preocupărilor pentru îmbunătăţirea 
situaţiei școlii, afirmarea teatrului românesc, transformarea Bisericii 
Ortodoxe din Bucovina într-o instituţie naţională, stăvilirea valurilor de 
rutenizare a Bucovinei și afirmarea elementului românesc. Alexandru 
Hurmuzaki a absolvit liceul german din Cernăuţi și a urmat cursurile 
Universităţii din Viena. Format în spiritul luptei pentru redeșteptare 
naţională, acesta a jucat un rol deosebit în transformarea moșiei de 
la Cernauca într-un adevărat „Delphi al românilor”, loc de convergen- 
tă a marilor proiecte de emancipare naţională. Aici, la Cernauca, din 
timpul revoluţiei de la 1848—1849 și până la către sfârșitul secolului 
al XIX-lea, s-au reunit oamenii cei mai importanţi ai neamului româ- 
nesc. „Psihologia popoarelor” a fost fondată ca disciplină științifică la 
jumătatea secolului al XIX-lea. Întemeietorii acestei școli de gândire 
au fost Moritz Lazarus și Heymann (Henrich) Stheinthal. Aceștia au 
pus bazele revistei berlineze „Zeitschrift fur VOlkerpsychologie und 
Sprachwissenschaft” (1860), în care au publicat mai multe studii şi 
articole pe această temă. Intelectualii români (Maiorescu, Eminescu, 
Negruzzi, Xenopol) și-au manifestat interesul pentru „Școala Psiholo- 
giei popoarelor”, iar Alexandru Hurmuzaki a aplicat această disciplină 
la realitățile societăţii din Bucovina. Curentul „psihologia popoare- 
lor” s-a manifestat ca parte a procesului de modernizare și afirmare 
naţională. Ideile acestui curent au fost preluate de către Alexandru 
Hurmuzachi în publicaţia „Foaia Societăţii pentru Cultura și Literatura 
Română în Bucovina”. Articolele publicate în periodicul cernăuțean 
au oferit contemporanilor o modalitate de analizare a situaţiei sociale 
și politice din Bucovina, permiţând constituirea curentelor ideologice, 
a partidelor și mișcărilor politice din provincie. 

